Հայրենասիրությունն ու ազգապահպանության խորքային ընկալումը մեր զինվորականի գլխավոր առանձնահատկություններից պետք է լինեն, ինչով էլ մեծապես պայմանավորված են զինված ուժերի մարտունակությունն ու առաջադրված խնդիրների կատարման արդյունավետությունը: Արցախյան ազատամարտը ասվածի վառ ապացույցներից է, քանի որ միակ բանը, որի պակասը չունեինք այդ ժամանակ, հայրենասիրությունն էր: Այսօր և միշտ հայ զինվորականը պետք է առաջնորդվի «Ես ազգիս մարտիկն եմ և հպարտ եմ հայ լինելուս համար» կարգախոսով: Այստեղ տեղին է հիշել Գարեգին Նժդեհի հայտնի խոսքը. «Հայրենիքն ապրում է հայրենասիրությամբ, կործանվում դրա պակասից»: Ընդհանրապես, Նժդեհյան ուսմունքը այսօրվա գաղափարախոսության մեջ մեծ դեր ունի, և ձեռնարկը կազմելիս մենք շատ ենք օգտվել նրա մտքերից: